b'\n_START_ARTICLE_\nJurij Plevnar\n_START_PARAGRAPH_\nJurij Plevnar je drama Antona Leskovca. Iz\xc5\xa1la je leta 1927 v reviji Dom in svet.\n_START_SECTION_\n1. dejanje\n_START_PARAGRAPH_\nPlevnar je karizmati\xc4\x8dna figura, pod njegovim vodstvom delavci \xc5\xbee tri tedne \xc5\xa1trajkajo; beda med njimi je stra\xc5\xa1na, a tudi Moranovo podjetje se maje v temeljih, naro\xc4\x8dila prihajajo, rok za delo pa ni. Moran je star in utrujen, ni ve\xc4\x8d kos te\xc5\xbeavam, zato da Raku posebna pooblastila pri vodenju podjetja. Rak nagovarja Plevnarja, naj prekine stavko, a Jurij ga ostro zavrne, z njim no\xc4\x8de imeti opravka. Sam se je \xc5\xbee odlo\xc4\x8dil, da je treba s stavko kon\xc4\x8dati, \xc4\x8deprav mu ta odlo\xc4\x8ditev zadaja hude muke, saj ve, kaj bo povzro\xc4\x8dila. In res, Ru\xc4\x8digaj, doslej njegova desna roka, je ogor\xc4\x8den: tik pred zmago naj odnehajo? To je izdaja, te odlo\xc4\x8ditve delavcem ne bojo objavili!\n_START_SECTION_\n2. dejanje\n_START_PARAGRAPH_\nMoranu \xc5\xbee tako trda prede, da razmi\xc5\xa1lja o prodaji tovarne pod ceno. Plevnar mu ponudi roko sprave: delavci pridejo jutri na delo, \xc4\x8de le dobijo neko nadomestilo za bedo, ki so jo prestali. Toda Rak je pohlepen, \xc4\x8duti se \xc5\xbee gospodarja: mezde bodo celo zni\xc5\xbeali, da nadomestijo nastalo \xc5\xa1kodo! Jurij zagrozi, da se bodo delavci vrnili na svoje delo samo pod dolo\xc4\x8denim pogojem - kak\xc5\xa1nim, pa bo razlo\xc5\xbeil jutri, ko se delavci zberejo. Po njegovem odhodu prihrumi pred hi\xc5\xa1o razburjena mno\xc5\xbeica, Ru\xc4\x8digaj i\xc5\xa1\xc4\x8de Plevnarja. Rak, ki bi se Plevnarja na vsak na\xc4\x8din znebil, saj mu je tudi tekmec pri lepi Liji, Ru\xc4\x8digaju govori o izdaji, ga napaja z vinom in razo\xc4\x8daranega mo\xc5\xbea hitro pridobi za podel na\xc4\x8drt.\n_START_SECTION_\n3. dejanje\n_START_PARAGRAPH_\nNa zboru delavcev Plevnar pove, zakaj se je odlo\xc4\x8dil, naj kon\xc4\x8dajo stavko: boj je nasprotnika tako iz\xc4\x8drpal, da bi delavci v nekaj dneh zmagali, a plen bi bil - pogori\xc5\xa1\xc4\x8de, saj bi tovarna morala zaradi izpada naro\xc4\x8dil odpustiti ve\xc4\x8dino delavcev, pogoj, da se vrnejo na delo, pa je, da mora Rak, ki pije kri tovarni in njim, pro\xc4\x8d. Ve\xc4\x8dina Plevnarja podpre, a gru\xc4\x8da podkupljenih delavcev vedno glasneje kri\xc4\x8di in rogovili o izdaji, Rak pa v zameno za svoj umik zahteva Lijino roko. Medtem se obe skupini delavcev spopadeta, uporni z Ru\xc4\x8digajem na \xc4\x8deli predrejo vrste zvestih, vsi se poskrijejo, le Plevnar \xc4\x8daka, pripravljen je na svoje poslednje, veliko dejanje. Ko ga Ru\xc4\x8digaj izzove kot izdajalca, Plevnar poprosi njega in vse ostale za odpu\xc5\xa1\xc4\x8danje, ker je njihovi veri prime\xc5\xa1al in jih razo\xc4\x8daral. Pijana in na\xc5\xa1\xc4\x8duvana mno\xc5\xbeica plane nanj in ga pobije, nato pa se razbe\xc5\xbei pred oro\xc5\xbeniki. Mladika, ki je Rajku ves \xc4\x8das gledal pod prste, \xc5\xa1pekulanta obto\xc5\xbei za kolovodjo pobijalcev, kar izpri\xc4\x8dajo tudi ujeti delavci. Raka odpeljejo oro\xc5\xbeniki, Lija, Moran in Mladika pa zgro\xc5\xbeeni ihtijo nad Jurijevim truplom.'